El viatger pot enviar missatges, peticions o queixes en relació amb l'execució del viatge combinat directament al detallista a través del qual va ser adquirit.
El detallista ha de transmetre aquests missatges, peticions o queixes a l'organitzador sense demora indeguda.
Als efectes del compliment dels termes o terminis de prescripció, el justificant de recepció pel detallista dels missatges, peticions o queixes es considera justificant de recepció per l'organitzador.
L'organitzador i el detallista han de proporcionar assistència adequada i sense demora indeguda al viatger en dificultats, en especial en cas de circumstàncies inevitables i extraordinàries, en particular mitjançant:
a ) el subministrament d'informació adequada sobre els serveis sanitaris, les autoritats locals i l'assistència consular, i
b ) l'assistència al viatger per establir comunicacions a distància i l'ajuda per trobar fórmules de viatge alternatives.
L'organitzador i, si s'escau, el detallista poden facturar un recàrrec raonable per l'assistència esmentada si la dificultat s'ha originat intencionadament o per negligència del viatger.
Aquest recàrrec no ha de superar en cap cas els costos reals en què hagi incorregut l'organitzador o el detallista.
Els organitzadors i detallistes de viatges combinats tenen l'obligació de constituir i mantenir de manera permanent una garantia en els termes que determini l'administració turística competent, per respondre amb caràcter general del compliment de les obligacions derivades de la prestació dels seus serveis davant dels contractants d'un viatge combinat i, especialment, en cas d'insolvència, del reemborsament efectiu de tots els pagaments fets pels viatgers en la mesura en què no s'hagin dut a terme els serveis corresponents i, en cas que s'inclogui el transport, de la repatriació efectiva d'aquests.
L'exigència d'aquesta garantia se subjecta en tot cas al que estableix la Llei 20/2013, de 9 de desembre, de garantia de la unitat de mercat.
Tan aviat com sigui evident que l'execució del viatge combinat es veurà afectada per la falta de liquiditat dels organitzadors o detallistes, en la mesura en què el viatge no s'executi o s'executi parcialment o els prestadors de serveis requereixin als viatgers que paguin per aquests, el viatger pot accedir fàcilment a la protecció garantida, sense tràmits excessius, sense cap demora indeguda i de manera gratuïta.
En cas que s'executi la garantia, s'ha de reposar en el termini de quinze dies, fins a cobrir-ne novament la totalitat inicial.
Els organitzadors i detallistes de viatges combinats tenen l'obligació de constituir i mantenir en permanent vigència una fiança en els termes que determini l'Administració turística competent, per respondre del compliment de les obligacions derivades de la prestació dels seus serveis davant dels contractants d'un viatge combinat i, especialment, del reemborsament dels fons dipositats i el rescabalament per les despeses de repatriació en el supòsit d'insolvència o fallida.
La fiança queda afecta al compliment de les obligacions que derivin de:
a ) Resolució ferma en via judicial de responsabilitats econòmiques dels organitzadors i detallistes derivades de l'acció exercitada pel consumidor i usuari final.
b ) Laude dictat per les juntes arbitrals de consum o pels òrgans d'arbitratge institucionals creats per normes legals per a un sector o un supòsit específic, prèvia submissió voluntària de les parts.
En cas que s'executi la fiança, s'ha de refer en el termini de 15 dies, fins a tornar-ne a cobrir la totalitat inicial.